Ordførere etter helikopterulykken: – Bistår så lenge det trengs
Alle ordførerne i kommunene med omkomne innbyggere kommer til å la krisestaben stå så lenge det er behov, forteller de til VG. De elleve norske omkomne etter ulykken var bosatt i Sandnes, Bergen, Strand, Os, Sund og Øygarden kommuner. De to siste var fra Storbritannia og Italia. Navnene er foreløpig ikke offentliggjort. – Vi kommer til å ha krisestab så lenge de pårørende har behov for det, lyder det fra samtlige ordførere. Få oversikt: Dette har skjeddFungerende ordfører i Sandnes, Tore Andreas Håland, forteller at de møter de pårørende etter ulykken med krisehjelp. – De har vært på Statoils pårørendesenter i Bergen lørdag, og de kommer hjem igjen i løpet av kvelden. Da vil de bli tatt hånd om med krisehjelp hvis de har behov for det. Vi kommer til å stille oss til disposisjon etter behov, og om nødvendig vil vi oppbemanne, forteller Håland.Ordfører i Bergen, Marte Mjøs Persen, forteller at de også har alle tilgjengelige ressurser til rådighet. – Vi har åpnet livskrisehjelpen i Bergen for alle som trenger for det. Det er mange som er berørte etter en slik ulykke, både direkte pårørende og mange bekjente. Dette er et stort sjokk for alle, byen er i sorg, og da stiller vi opp, forteller hun. Mjøs Persen forteller også at kommunen har et løpende samarbeid med de berørte selskapene. – Statoil og de andre selskapene har et godt opplegg rundt de etterlatte, også stiller vi opp der vi kan i tillegg til det, forteller hun. VG Spesial: Her er ofrene.Ordfører i Os, Terje Søviknes, forteller at de også har satt inn ekstra bemanning. – Vi forsterket vår helsetjeneste i går ettermiddag, og kommer til å ha det gjennom helgen. I tillegg har vi et kriseteam i ekstra beredskap fremover. Alle som tar kontakt vil få oppfølging, også har vi selvfølgelig vært i direkte dialog med de nærmeste pårørende til vedkommende som har omkommet, forteller Søviknes. Han tror det er viktig å ha tjenester for alle som måtte ha behov for det. – Det kan være mange som sitter og kjenner på det som har skjedd, både kolleger, tidligere kolleger, mer perifere familiemedlemmer og folk som har opplevd traumatiske opplevelser tidligere, sier han. Les også: Slik var redningsarbeidet etter ulykken.Øygarden kommune ligger rett ved siden av ulykkesstedet, og flere av deres redningsmannskaper deltok i arbeidet etter ulykken. Øygarden har også satt kriseberedskap. – I tillegg har vi fått den triste beskjeden om at en av våre innbyggere omkom i ulykken, forteller ordfører Børge Haugetun. Haugetun opplever at mannskapet gjorde en imponerende innsats i timene etter ulykken, men at både de og flere andre kan ha behov for hjelp i ettertid. Les også: Mistet far og bror i flystyrt. Nå mistet hun en ansatt i helikopterstyrten – Mannskapet sitter igjen med sterke inntrykk langt utover det de er vant til å være i sving med, og det må vi ta alvorlig. Også er det selvfølgelig de som har vært vitner til noe fryktelig dramatisk. Alle disse kan ha behov for noen å snakke med, sier Haugetun. Oppfølgingen i Øygarden går nå inn i en roligere fase hvor det blir viktig å ha videre kontakt med de berørte, og at de kommer til å ha et langsiktig perspektiv på oppfølgingen. – Krisetelefonen vår er døgnbemannet fram til mandag, og der kan de som ønsker å snakke med psykolog eller annet helsepersonell ta kontakt. Etter mandag vil nok de fleste være tatt inn i systemet, men arbeidet deretter vil pågå lenge. Les også: Slår alarm om sikkerheten på norsk sokkel
Samtlige kommuner som er direkte preget av ulykken på Turøy har satt krisestab, og er forberedt på å ha den stående så lenge det er behov.